Mies ja ääni
Nouskohon nyt kaikki kansa
 oikeuden laadintaan,
 toimellansa, voimallansa
 vapauden vaadintaan!
 Yhteistunto, yhteiskunto,
 veljeshenki verraton,
 yksi mies ja yksi ääni –
 siinä Suomen suoja on.

 Yhteistyöllä kansa vaati
 korven kuuset väistymään,
 kansa pellot, niityt laati
 metsämaahan synkeään.
 Ken nyt, kurja, kukkarolla
 kahlehtia kansan vois?
 Yksi mies ja yksi ääni –
 raja-aidat, teljet pois!

 Yhteisvoimin toimi kansa
 valistusta valvottain,
 yhteisäänin laulujansa
 lauloi kautta maailmain,
 yhteismielin synnyinmaata
 kaikki käymme puoltamaan,
 yksi mies ja yksi ääni –
 välttämättä vaaditaan.

 Vaimo, lieden lämmin luoja,
 nuoren kansan kasvattaa;
 vaimo, siveyden suoja,
 sulostuttaa maailmaa;
 heikon hellä hoiva, nainen,
 hänkö ääntä ilman jää?
 Mies ja nainen yhdellainen –
 siinä taiston määräpää.

Lauri Soini.

Lähde: Työmiehen Illanvietto 1902, n:o 13.

Laulut
Lauri Soini
Runot
Työmiehen Illanvietto
1902